Kaarte 3 keer minder gebruik ná inperking | Netwerk24
Deur Elvira Wood 01 April 2020 08:44
Suid-Afrikaners het die winkels in aanloop tot die inperking leeggekoop. Foto: Argief
Dié gedrag blyk duidelik uit die BankservAfrica-indeks van ekonomies transaksies (Beti) vir Maart.
Die Beti, wat alle elektroniese transaksies meet, insluitend inbetalings, geldoordragte, kontantonttrekkings en krediet- en debietkaartbetalings, word beskou as een van die eerste maatstawwe van hoe die ekonomie vaar.
“Aan die einde van die eerste drie dae van die 21 dae lange inperking het die volumes kitsbank- en verkoopspunt-transaksies dramaties gedaal. Dit kom egter ná die groot styging tydens die stormloop in die dae nadat pres. Cyril Ramaphosa op 23 Maart die staat van inperking aangekondig het,” sê Shergeran Naidoo, BankservAfrica se hoof van belanghebberbetrekkinge, Dinsdag in ’n verklaring.
Naidoo sê te oordeel na die syfers blyk dit duidelik dat Suid-Afrikaners by die huis bly.
“Hou in gedagte dat dit (die eerste drie dae van die inperking) aan die einde van die maand was. ’n Mens sou dus hoër as normale transaksievolumes kon verwag.
“Wanneer na die syfers van ’n jaar tevore gekyk word, blyk dit dat die transaksievolumes gedurende die laaste drie dae van Maart net sowat 31,6% is van wat dit ’n jaar gelede was,” sê Naidoo.
Mike Schüssler van Economists.co.za, wat die Beti saamstel, sê op Sondag 29 Maart was die transaksievolumes net 28% van wat ’n jaar tevore aangegaan is.
Op dié dag is net 1,2 miljoen se transaksies aangegaan. Dit is teenoor die 5,4 miljoen van ’n jaar tevore.
Naidoo sê dat wanneer na die statistieke gekyk word, blyk dit dat die 1,2 miljoen transaksies selfs minder is as wat Suid-Afrikaners op ’n dag soos Kersfees sou aangaan.
Die dag nadat Ramaphosa die aankondiging oor die inperking gemaak het (24 Maart), was die transaksies egter 148% hoër as op dieselfde dag ’n jaar gelede.
Schüssler waarsku dit is glad nie goeie nuus vir die ekonomiese groei as verbruikers soveel minder koop nie.
Hulle waarsku dat die invloed hiervan waarskynlik eers in die ekonomiese groeisyfers van die tweede kwartaal gesien gaan word.
Meer oor: Bankservafrica | Mike Schüss­Ler | Covid-19 | Staat Van Inperking | Koronavirus | Beti | Koop | Inperking